title: A Bizottság (EU) 2019/111 végrehajtási rendelete (2019. január 24.) a komlókivonat (Humulus lupulus L. flos) elválasztott malacok, hízósertések és kevésbé jelentős elválasztott és hízósertésfélék takarmány-adalékanyagaként történő engedélyezéséről (EGT-vonatkozású szöveg.)

text:
                  25.1.2019

                  HU

                  Az Európai Unió Hivatalos Lapja

                  L 23/14

         A BIZOTTSÁG (EU) 2019/111 VÉGREHAJTÁSI RENDELETE
         (2019. január 24.)
         a komlókivonat (Humulus lupulus L. flos) elválasztott malacok, hízósertések és kevésbé jelentős elválasztott és hízósertésfélék takarmány-adalékanyagaként történő engedélyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
         mivel:

                     (1)

                     Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről.

                     (2)

                     Az 1831/2003/EK rendelet 7. cikkének megfelelően kérelmet nyújtottak be a komlókivonat (Humulus lupulus L. flos) valamennyi állatfaj takarmány-adalékanyagaként történő felhasználásának engedélyezésére vonatkozóan. A kérelemhez csatolták az említett rendelet 7. cikkének (3) bekezdésében előírt adatokat és dokumentumokat. A kérelmező az adalékanyagnak az „érzékszervi tulajdonságokat javító adalékanyagok” adalékanyag-kategóriába való besorolását kérte.

                     (3)

                     Az Európai Élelmiszerbiztonsági Hatóság (a továbbiakban: Hatóság) 2018. október 3-i véleményében (2) megállapította, hogy a komlókivonat (Humulus lupulus L. flos) – a javasolt felhasználási feltételek mellett – nincs káros hatással sem az állati vagy az emberi egészségre, sem a környezetre. A Hatóság arra a következtetésre jutott, hogy az elválasztott malacoknál végzett toleranciavizsgálat azt mutatja, hogy az adalékanyag a teljes értékű takarmányra vonatkozóan javasolt 50 mg/kg dózisban biztonságos, és ez extrapolálható a hízósertésekre, valamint a kevésbé jelentős elválasztott és hízósertésfélékre is. Ezért a komlókivonat takarmány-adalékanyagként való engedélyezése kizárólag e fajok és kategóriák tekintetében helyénvaló. A Hatóság azt is megállapította, hogy mivel a betakarított komló és kivonatai általánosan elfogadott élelmiszer-ízesítők, és alapvetően ugyanezt a szerepet töltenék be a takarmányok esetében is, hatásosságuk más módon történő bizonyítása nem szükséges. Az említett következtetés tehát a takarmányokra is kiterjeszthető.

                     (4)

                     A Hatóság megjegyezte továbbá, hogy az adalékanyag légzőszervi és bőrszenzibilizáló hatású lehet a felhasználók számára, és számos olyan vegyületet tartalmaz, amelyekről ismert, hogy érzékeny személyek esetében allergiás reakciókat váltanak ki. Következésképpen megfelelő óvintézkedéseket kell tenni.

                     (5)

                     A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést.

                     (6)

                     Az említett adalékanyag értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó adalékanyag használatát az e rendelet mellékletében meghatározottak szerint engedélyezni kell.

                     (7)

                     Tekintettel a kérelmező által javasolt felhasználási szintre, a Hatóság úgy ítélte meg, hogy a javasolt maximális felhasználási szint biztonságos. Az élelmiszerláncban végrehajtott hatósági ellenőrzések céljából a takarmány-adalékanyag címkéjén fel kell tüntetni az ajánlott maximális hatóanyag-tartalmat, és az adalékanyagot előkeverékekben kell hozzáadni a takarmányokhoz.

                     (8)

                     Az a tény, hogy az érintett anyag ivóvízben való felhasználása nem engedélyezett, nem zárhatja ki azt, hogy az anyagot vízzel bejuttatott takarmánykeverékben használják fel.

                     (9)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Engedélyezés
            A mellékletben meghatározott, az „érzékszervi tulajdonságokat javító adalékanyagok” adalékanyag-kategóriába és az „aromaanyagok” funkcionális csoportba tartozó anyag takarmány-adalékanyagként történő használata a mellékletben meghatározott feltételek mellett engedélyezett.

            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 24-én.

                  a Bizottság részéről

                  az elnök

               Jean-Claude JUNCKER

            (1)  HL L 268., 2003.10.18., 29. o.

            (2)  EFSA Journal 2018; 16(10):5462.

            MELLÉKLET

                        Az adalékanyag azonosító száma

                        Az engedély jogosultjának neve

                        Adalékanyag

                        Összetétel, kémiai képlet, leírás, analitikai módszer

                        Állatfaj vagy -kategória

                        Maximális életkor

                        Legkisebb tartalom

                        Legnagyobb tartalom

                        Egyéb rendelkezések

                        Az engedély lejárta

                        mg/kg 12 %-os nedvességtartalmú teljes értékű takarmányban

                           Kategória: érzékszervi tulajdonságokat javító adalékanyagok. Funkcionális csoport: aromaanyagok

                        2b233

                        —

                        béta-savakban gazdag komlókivonat (tobozokból)

                           Az adalékanyag összetétele

                        Szén-dioxiddal történő szuperkritikus extrakcióval kivonatolt Humulus lupulus L. flos kivonat kálium-hidroxiddal való kezelése révén a béta-savakból nyert majd propilénglikolban oldott káliumsók.
                        Az adalékanyag specifikációja:

                                    —

                                    béta-savak: 40 ± 1,5 %

                                    —

                                    alfa-savak: 0,4 ± 0,3 %

                                    —

                                    komlóolajok: 1,5 ± 0,3 %

                                    —

                                    propilénglikol: 20 ± 15 %

                                    —

                                    nedvesség: < 8 %

                                    —

                                    hamu: 10 ± 2 %

                                    —

                                    más gyanták: 25 ± 8 %

                                    —

                                    8-Prenylnaringenin < 500 mg/kg

                                    —

                                    xanthohumol < 500 mg/kg

                                    —

                                    2-Metil-2-butén-2-ol < 10 mg/kg

                           A hatóanyag jellemzése

                        Pelletált, majd szén-dioxiddal történő szuperkritikus extrakcióval kivonatolt Humulus lupulus L. flos virágok (tobozok)
                        Viszkózus folyadék formájában
                        CAS-szám: 8060-28-4
                        CoE-szám: 233

                           Analitikai módszer
                            (1)

                        A takarmány-adalékanyag komlóból származó béta-sav-tartalmának meghatározására:

                                    —

                                    fordított fázisú, nagy teljesítményű folyadék-kromatográfia UV detektálással (HPLC-UV) – jóváhagyott körvizsgálat, European Brewery Convention (EBC) 7.7. módszer

                                    —

                                    elválasztott malacok és hízósertések

                                    —

                                    kevésbé jelentős elválasztott és hízósertésfélék

                        —

                        —

                        —

                                    1.

                                    Az adalékanyag előkeverék formájában keverendő bele a takarmányba.

                                    2.

                                    Az adalékanyag és az előkeverékek használati utasításában fel kell tüntetni a tárolási feltételeket és a hőkezeléssel szembeni stabilitást.

                                    3.

                                    Az adalékanyag és az előkeverékek címkéjén fel kell tüntetni a következőket:
                                    „12 %-os nedvességtartalmú teljes értékű takarmány ajánlott legnagyobb adalékanyag-tartalma: 50 mg/kg”.

                                    4.

                                    A takarmányipari vállalkozóknak munkafolyamatokat és szervezeti intézkedéseket kell meghatározniuk az adalékanyag és az előkeverékek felhasználói számára a belégzés, a bőrrel való érintkezés és a szembe kerülés jelentette veszélyek kezelésére. Ha a kockázatokat e folyamatokkal vagy intézkedésekkel nem lehet kiküszöbölni vagy minimálisra csökkenteni, akkor az adalékanyagot és az előkeverékeket egyéni védőeszközökkel, többek között védőmaszkkal, védőszemüveggel és védőkesztyűvel kell használni.

                        2029. fabruár 14.

               (1)  Az analitikai módszerek részletes leírása a referencialaboratórium honlapján található: https://ec.europa.eu/jrc/en/eurl/feed-additives/evaluation-reports.


title: A Bizottság (EU) 2019/112 végrehajtási rendelete (2019. január 24.) a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott harmincegyedik részleges pályázati felhíváshoz kapcsolódó minimális eladási áráról

text:
                  25.1.2019

                  HU

                  Az Európai Unió Hivatalos Lapja

                  L 23/18

         A BIZOTTSÁG (EU) 2019/112 VÉGREHAJTÁSI RENDELETE
         (2019. január 24.)
         a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott harmincegyedik részleges pályázati felhíváshoz kapcsolódó minimális eladási áráról
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
         tekintettel az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról szóló, 2016. május 18-i (EU) 2016/1240 bizottsági végrehajtási rendeletre (2) és különösen annak 32. cikkére,
         mivel:

                     (1)

                     A Bizottság (EU) 2016/2080 végrehajtási rendelete (3) megindította a sovány tejpor pályázat útján történő értékesítésére vonatkozó eljárást.

                     (2)

                     A harmincegyedik részleges pályázati felhívásra beérkezett pályázatok alapján indokolt minimális eladási árat meghatározni.

                     (3)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            Az (EU) 2016/2080 végrehajtási rendelettel megnyitott pályázati eljárás keretében kibocsátott, sovány tejpor értékesítésére irányuló harmincegyedik részleges pályázati felhívás tekintetében – amelyre vonatkozóan a pályázatok benyújtásának határideje 2019. január 22-én járt le – a minimális eladási ár 158,50 EUR/100 kg.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 24-én.

                  a Bizottság részéről,

                  az elnök nevében,

               Jerzy PLEWA

                  főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  HL L 206., 2016.7.30., 71. o.

            (3)  A Bizottság (EU) 2016/2080 végrehajtási rendelete (2016. november 25.) a sovány tejpor pályázat útján történő értékesítésére vonatkozó eljárás megindításáról (HL L 321., 2016.11.29., 45. o.).


title: A Bizottság (EU) 2019/542 végrehajtási rendelete (2019. április 2.) egy elnevezésnek az oltalom alatt álló eredetmegjelölések és az oltalom alatt álló földrajzi jelzések nyilvántartásába való bejegyzéséről („ស្ករត្នោតកំពង់ស្ពឺ” [Skor Thnot Kampong Speu] [OFJ])

text:
                  3.4.2019

                  HU

                  Az Európai Unió Hivatalos Lapja

                  L 94/1

         A BIZOTTSÁG (EU) 2019/542 VÉGREHAJTÁSI RENDELETE
         (2019. április 2.)
         egy elnevezésnek az oltalom alatt álló eredetmegjelölések és az oltalom alatt álló földrajzi jelzések nyilvántartásába való bejegyzéséről („ស្ករត្នោតកំពង់ស្ពឺ” [Skor Thnot Kampong Speu] [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (3) bekezdésének a) pontjára,
         mivel:

                     (1)

                     Az 1151/2012/EU rendelet 50. cikke (2) bekezdése a) pontjának megfelelően a Bizottság 2017. október 3-án közzétette az Európai Unió Hivatalos Lapjában Kambodzsa kérelmét (2) a „ស្ករត្នោតកំពង់ស្ពឺ” (Skor Thnot Kampong Speu) elnevezés oltalom alatt álló földrajzi jelzésként (OFJ) történő bejegyzésére.

                     (2)

                     2017. december 22-én a Bizottság kézhez kapta a svájci székhelyű Sucre Suisse SA felszólalását és az ahhoz kapcsolódó, indokolással ellátott felszólalási nyilatkozatot. A Bizottság 2018. január 9-én továbbította Kambodzsának a Sucre Suisse SA által benyújtott felszólalást és az indokolással ellátott felszólalási nyilatkozatot.

                     (3)

                     2018. január 3-án a Bizottság kézhez kapta Belgium felszólalását és az ahhoz kapcsolódó indokolással ellátott felszólalási nyilatkozatot is. A Bizottság 2018. január 9-én továbbította Kambodzsának a Belgium által benyújtott felszólalást és az indokolással ellátott felszólalási nyilatkozatot. 2018. március 8-án Belgium tájékoztatta a Bizottságot a „ស្ករត្នោតកំពង់ស្ពឺ” (Skor Thnot Kampong Speu) elnevezés bejegyzése iránti kérelemmel szembeni felszólalásának a visszavonásáról.

                     (4)

                     A Sucre Suisse SA azért szólalt fel a „ស្ករត្នោតកំពង់ស្ពឺ” (Skor Thnot Kampong Speu) elnevezés bejegyzése ellen, mert a „pálmacukor” leírása túl általános, és a termék nem felel meg a cukrokra vonatkozóan az emberi fogyasztásra szánt egyes cukorfajtákról szóló 2001/111/EK tanácsi irányelvben (3) megállapított fogalommeghatározásnak.

                     (5)

                     A Bizottság az 1151/2012/EU rendelet 51. cikke (3) bekezdésének első albekezdése alapján elfogadhatónak találta az említett felszólalást, és 2018. április 3-i levelében felkérte Kambodzsát és a Sucre Suisse SA-t, hogy egy három hónapos időszak alatt folytassák le a szükséges konzultációkat, hogy saját belső eljárásaiknak megfelelően megállapodásra jussanak egymással.

                     (6)

                     2018. június 29-én Kambodzsa kérte a konzultációk határidejének meghosszabbítását. Az 1151/2012/EU rendelet 51. cikke (3) bekezdése utolsó albekezdésének megfelelően a Bizottság 2018. július 4-ével kezdődően további három hónapos időszakra meghosszabbította a konzultációk határidejét.

                     (7)

                     A konzultációkat követően megállapodás jött létre az érdekelt felek között. Kambodzsa 2018. október 3-án értesítette a Bizottságot a megállapodás eredményeiről.

                     (8)

                     Kambodzsa és a Sucre Suisse SA egyetértett abban, hogy nincs szükség az 1151/2012/EU rendelet 50. cikkének (2) bekezdése szerint közzétett egységes dokumentum módosítására. Az érdekelt felek szerint továbbá hasznos tisztázni a „ស្ករត្នោតកំពង់ស្ពឺ” (Skor Thnot Kampong Speu) mibenlétét, megállapítva, hogy „A »Skor Thnot Kampong Speu« egy pálmafából származó cukor. A pálmacukor nincs meghatározva az emberi fogyasztásra szánt egyes cukorfajtákról szóló 2001/111/EK irányelvben, azonban az általános jogszabályi követelmények betartásával forgalmazható az Unióban. A pálmacukrot évszázadok óta használják emberi fogyasztásra szerte a világon.”

                     (9)

                     Amennyiben a megállapodás összhangban van az 1151/2012/EU rendelet és az uniós jogszabályok által előírtakkal, úgy a Kambodzsa és a Sucre Suisse SA között létrejött megállapodás tartalmát figyelembe kell venni.

                     (10)

                     A fentiekre való figyelemmel indokolt a „ស្ករត្នោតកំពង់ស្ពឺ” (Skor Thnot Kampong Speu) elnevezést bejegyezni az oltalom alatt álló eredetmegjelölések és az oltalom alatt álló földrajzi jelzések nyilvántartásába,

               ELFOGADTA EZT A RENDELETET:

            1. cikk
            A „ស្ករត្នោតកំពង់ស្ពឺ” (Skor Thnot Kampong Speu) elnevezés bejegyzésre kerül.
            Az első bekezdésben szereplő elnevezés a 668/2014/EU bizottsági végrehajtási rendelet (4) XI. melléklete szerinti 1.8. osztályba – A Szerződés I. mellékletében felsorolt egyéb termékek (fűszerek stb.) – tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. április 2-án.

                  a Bizottság részéről

                  az elnök

               Jean-Claude JUNCKER

            (1)  HL L 343., 2012.12.14., 1. o.

            (2)  HL C 331., 2017.10.3., 8. o.

            (3)  A Tanács 2001/111/EK irányelve (2001. december 20.) az emberi fogyasztásra szánt egyes cukorfajtákról (HL L 10., 2002.1.12., 53. o.).

            (4)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).